钦定古今图书集成/理学汇编/经籍典/第137卷 > 《衡门》
## 钦定古今图书集成/理学汇编/经籍典/第137卷 > 《衡门》

子夏读《诗》已毕，夫子问曰：“尔亦可言于《诗》矣？”子夏对
曰：“《诗》之于事也，昭昭乎若日月之光明，燎燎乎如星
辰之错行，上有尧舜之道，下有三王之义，弟子不敢
忘。虽居蓬户之中，弹琴以咏先王之风，有人亦乐之，
无人亦乐之，亦可发愤忘食矣。《诗》曰：‘衡门之下，可以
栖迟。泌之洋洋，可以疗饥’。”夫子造然变容曰：“嘻！吾子
始可以言《诗》已矣。然子已见其表，未见其里。”颜渊曰：
“‘其表已见其里，又何有哉’？孔子曰：‘窥其门，不入其中，
安知其奥藏之所在乎？然藏又非难也。丘尝悉心尽
志，已入其中，前有高岸，后有深谷，泠泠然如此，既立
而已矣，不能见其里，盖谓精微者也’。”